Sivoš, Jerguš, predseda Správnej rady Ústavu pamäti národa (2022-09-23):
Ďakujem veľmi pekne za vaše otázky aj za podporu, ktorá sa dostáva aj z vašej strany Ústavu pamäti národa a to aj politickým väzňom, samozrejme, a to nielen teda slovne, ale aj vo forme noviel zákonov a zákonov, ktoré sú prijaté aj vo forme uznesení vlády, ktoré nielen podporujú ústav, ale vytvárajú priestor na jeho prácu. To je naozaj veľmi cenné a nenahraditeľné, za fto sa chcem poďakovať. Aby sme sa vyrovnali s našou minulosťou je potrebné poznať našu minulosť a poznať dokumenty, ktoré represívne zložky zhromažďovali o jednotlivých občanoch našej krajiny, a akým spôsobom udržiavali mocenský monopol toho-ktorého totalitného režimu. To je zmyslom Ústavu pamäti národa, to je zmyslom našej práce, aj preto sprístupňujeme tieto dokumenty verejnosti, a to na základe dvoch zákonov. Najskôr je tu zákon o archívoch a registratúrach, kde majú občania prístup do archívu a k písomnostiam, s ktorými sa chcú oboznámiť, ale na toto myslel priamo aj zákon o pamäti národa, aby teda tie dokumenty boli zverejnené a ľudia si ich mohli študovať, dostať sa práve k záznamom o vlastnej perzekúcii, o tom, kto ich perzekuoval, a teraz nemyslím príslušníkov Štátnej bezpečnosti, ale aj spolupracovníkov Štátnej bezpečnosti, ktorí im v tom pomáhali. A preto sa môžu jednoduchým prihlásením v Ústave pamäti národa na Miletičovej 7 aj elektronickou formou na e-mailovej adrese badatel@ustavpamatinaroda.gov.sk dožadovať k sprístupnenia týchto spisov, požiadať o nich a budú im predložené. Naozaj sa berie do úvahy iba to, či sa týka spis priamo tej osoby, vtedy sa jej sprístupňuje v plnom rozsahu. Akonáhle je to spis spolupracovníka alebo príslušníka Štátnej bezpečnosti, rovnako ide v plnom rozsahu tento dokument a je takto aj predložený, ale akonáhle ide napríklad o spis preverovanej osoby, tak ústav je povinný chrániť prirodzene osobné údaje tretích osôb a vtedy vlastne túto činnosť aj zabezpečujeme a predkladáme tieto údaje začiernené. Ale práve zmyslom ústavu bolo tieto dokumenty sprístupniť a to aj robíme, v tomto roku 20. výročia prijatia zákona o pamäti národa sa snažíme zefektívniť našu prácu práve smerom k ľuďom, aby nemuseli chodiť do archívu a tam si priamo vyhľadávať, ale zverejňujeme desiatky inventárov, ktoré sme buď prevzali, alebo sme vlastnou činnosťou spracúvali vlastnou prácou na internete Ústavu pamäti národa, a tam si môžu jednoduchým spôsobom ľudia pozerať, aké materiály ústav má vo svojej správe a môžu následne o ne aj elektronickou formou požiadať. Takže toto je taký krok smerom k bádateľom. Ďalším by mohol byť elektronický archív, aby naozaj aj pre starších ľudí, aj ľudí, ktorí nemôžu prísť osobne do archívu, tieto dokumenty boli prístupné, ale, samozrejme, pri zabezpečení ochrany osobných údajov plnom rozsahu. Takisto je našim cieľom nielen zverejniť tých, ktorí sa podieľali na perzekúcií, ale skompletizovať aj zoznam obetí, teda tých, ktorí boli perzekuovaní, a to rôznymi formami perzekúcií. Zazneli tu gulaci, zazneli tu gulagy a budúci rok, pardon, áno, v budúcom roku v októbri bude 75. výročie prijatia zákona o táboroch nútenej práce, to je forma mimosúdnej perzekúcie, kde by sme chceli pripraviť samostatnú webovú stránku so zoznamom obetí interaktívnou mapou týchto táborov, dokumentmi a takýmto spôsobom postupne v jednotlivých rokoch by sme chceli každú z tých foriem perzekúcií, či už súdnych, alebo mimosúdnych pripraviť a sprostredkovať verejnosti teda v elektronickej podobe tak, že si môže každý z pohodlia domova tieto dokumenty študovať. Čo sa týka gulagov, tam sme v roku 2020 podpísali na Ukrajine dohodu o spolupráci, žiaľ, čiastočne pandémia, potom, samozrejme, aktuálne udalosti na Ukrajine nám nedovolili robiť tam viaceré študijné cesty, ale máme to v pláne prejsť tieto archívy a zdigitalizovať materiály, ktoré sa týkajú Slovenska a Slovákov, a vychádzať aj z nich. Čiže budeme dopĺňať aj zoznamy tých, ktorí boli odvlečení do sovietskych táborov. No a čo sa týka sídla, sme naozaj vďační, že sa podarilo areál dostať do správy Ústavu pamäti národa naozaj po devätnástich rokoch, čaká nás však naozaj dlhá, dlhá práca a dlhé roky, počas ktorých budeme rekonštruovať toto sídlo, lebo naozaj treba ho pripraviť tak, aby sa tam mohla presťahovať inštitúcia 21. storočia. Teda, aby tam mohol byť naozaj archív, aby tam mohli byť dokumenty, ktoré ako kultúrne dedičstvo sú chránené a nebudú zničené, a aby sa tam vytvoril taký naozaj priestor stretávania a diskusie a tej pamäti, o ktorej budeme diskutovať, a kde neumožníme, aby sme na tú našu minulosť zabudli. Takže ďakujem veľmi pekne za vašu podporu aj za pozornosť.